**2020 թվականի հունվար-մայիս ամիսներին ՀՀ պետական բյուջեի**

**կատարման ամփոփ բնութագիրը**

2020 թվականի հունվար-մայիս ամիսներին ՀՀ պետական բյուջեի եկամուտները կազմել են 613.8 մլրդ դրամ, ծախսերը` 639.4 մլրդ դրամ, իսկ պակասուրդը՝ 25.6 մլրդ դրամ, որոնք համապատասխանաբար 75%‑ով, 70.1%-ով և 27.4%-ով ապահովել են ՀՀ կառավարության առաջին կիսամյակի ծրագրի կատարումը: Եկամուտների, ծախսերի և պակասուրդի տարեկան ճշտված ծրագրով սահմանված ցուցանիշները կատարվել են համապատասխանաբար 35.2%-ով, 33.7%-ով և 16.6%-ով: Կորոնավիրուսի համավարակի արդյունքում արձանագրված տնտեսական անկման պայմաններում, ըստ գնահատականների, 2020 թվականին հարկային եկամուտները պետական բյուջեի սցենարի համեմատ կնվազեն մոտ 169.1 մլրդ դրամով: Ծախսերի մակարդակն անփոփոխ պահելու պարագայում պետական բյուջեի պակասուրդը նույնքան կաճի՝ հասնելով ՀՆԱ-ի 5.0%-ի: Ելնելով վերոհիշյալ կանխատեսումներից՝ փոփոխություն և լրացումներ են կատարվել «Հայաստանի Հանրապետության 2020 թվականի պետական բյուջեի մասին» ՀՀ օրենքում, որոնցով, մասնավորապես, վերանայվել է պակասուրդի թույլատրելի սահմանաչափը՝ այն սահմանելով 2020 թվականի համախառն ներքին արդյունքի վերանայված (կանխատեսվող) անվանական արժեքի` 6,485 մլրդ դրամի 5%-ի չափով: Հաշվի առնելով վերոնշյալ գնահատականները կարող ենք ենթադրել, որ 2020 թվականի հունվար-մայիս ամիսներին ՀՀ պետական բյուջեի եկամուտների, ծախսերի և պակասուրդի տարեկան ճշտված ծրագրով սահմանված ցուցանիշները կատարվել են համապատասխանաբար 38.9%-ով, 33.7%-ով և 7.9%-ով:

Հաշվետու ժամանակահատվածում ապահովվել է պետական բյուջեի ծախսային ծրագրերի շրջանակներում պետական մարմինների՝ սահմանված կարգով ստանձնած պարտավորությունների ամբողջական կատարումը: Հարկ է նշել, որ 2020 թվականին պետական հիմնարկների արտաբյուջետային հաշիվները հիմնականում փակվել են, և նախկինում նշված հաշիվներով իրականացվող միջոցների շրջանառությունը տեղափոխվել է պետական բյուջեի համապատասխան հաշիվներ: «Հայաստանի Հանրապետության 2020 թվականի պետական բյուջեի մասին» ՀՀ օրենքի 9-րդ հոդվածի 2‑րդ կետի պահանջներից ելնելով` պետության դրամական միջոցների համախմբված հաշվառման նպատակով պետական բյուջեի ցուցանիշներում ներառվել են նաև առանց սահմանափակման պետական բյուջեից կատարվող վճարումները և վերջիններիս արդյունքում ձևավորված եկամուտները:

*ՀՀ պետական բյուջեի եկամուտները*

2019 թվականի հունվար-մայիս ամիսների համեմատ պետական բյուջեի եկամուտներն աճել են 0.9%‑ով կամ 5.2 մլրդ դրամով, ինչը պայմանավորված է հարկային եկամուտների աճով:

Պետական բյուջեի եկամուտների 95.1%-ը ձևավորվել է հարկային եկամուտների և պետական տուրքերի, 0.3%-ը` պաշտոնական դրամաշնորհների, 4.6%-ը` այլ եկամուտների հաշվին:

2020 թվականի հունվար-մայիս ամիսների ընթացքում ՀՀ պետական բյուջե են մուտքագրվել ավելի քան 583.6 մլրդ դրամ հարկային եկամուտներ և պետական տուրքեր, որոնք կազմել են առաջին կիսամյակի ծրագրային ցուցանիշի 75.3%-ը: 2019 թվականի նույն ժամանակահատվածի համեմատ հարկային եկամուտներն ու պետական տուրքերն աճել են 2.2%‑ով կամ 12.5 մլրդ դրամով:

Հաշվետու ժամանակահատվածի հարկային եկամուտների և պետական տուրքերի 31%‑ն ապահովվել է ավելացված արժեքի հարկի հաշվին: Այն կազմել է 181.2 մլրդ դրամ, որից 102.1 մլրդ դրամը ստացվել է ՀՀ ներմուծվող ապրանքների, 79.1 մլրդ դրամը` ՀՀ‑ում արտադրվող ապրանքների և ծառայությունների գծով: Նշված 102.1 մլրդ դրամ գումարից 40.7 մլրդ դրամը գանձվել է Եվրասիական տնտեսական միության անդամ պետություններից ներմուծվող ապրանքների համար:

Հաշվետու ժամանակահատվածում պետական բյուջեի հարկային եկամուտների և պետական տուրքերի 7.4%-ն ապահովվել է ակցիզային հարկի հաշվին` կազմելով 43.1 մլրդ դրամ: Մասնավորապես` հանրապետությունում արտադրվող ենթաակցիզային ապրանքների հարկումից ստացվել է 25.6 մլրդ դրամ, հանրապետություն ներմուծվող ենթաակցիզային ապրանքների հարկումից՝ ավելի քան 17.5 մլրդ դրամ:

2020 թվականի հունվար-մայիս ամիսներին պետական բյուջեի հարկային եկամուտների և պետական տուրքերի 16.3%-ն ապահովվել է շահութահարկի հաշվին` կազմելով ավելի քան 94.9 մլրդ դրամ:

 Հաշվետու ժամանակահատվածում պետական բյուջեի հարկային եկամուտների և պետական տուրքերի 4.2%-ն ապահովվել է մաքսատուրքի հաշվին` կազմելով շուրջ 24.6 մլրդ դրամ:

Եկամտային հարկի գծով ՀՀ պետական բյուջե է մուտքագրվել 176.2 մլրդ դրամ՝ ապահովելով պետական բյուջեի հարկային եկամուտների և պետական տուրքերի 30.2%‑ը:

2020 թվականի հունվար-մայիս ամիսներին 14.2 մլրդ դրամ են կազմել շրջանառության հարկից ստացված մուտքերը՝ ապահովելով պետական բյուջեի հարկային եկամուտների և պետական տուրքերի 2.4%‑ը:

Հաշվետու ժամանակահատվածում շուրջ 9.3 մլրդ դրամ է կազմել սոցիալական վճարը` ապահովելով պետական բյուջեի հարկային եկամուտների և պետական տուրքերի 1.6%-ը:

2020 թվականի հունվար-մայիս ամիսներին բնապահպանական հարկի և բնօգտագործման վճարների գծով եկամուտները կազմել են 17.9 մլրդ դրամ՝ ապահովելով պետական բյուջեի հարկային եկամուտների և պետական տուրքերի 3.1%‑ը:

Հաշվետու ժամանակահատվածում պետական բյուջե են մուտքագրվել ավելի քան 9.5 մլրդ դրամ այլ հարկեր` կազմելով հարկերի և տուրքերի 1.6%-ը: Մասնավորապես` 3.8 մլրդ դրամ են կազմել ռադիոհաճախականության օգտագործման պարտադիր վճարները, շուրջ 3.5 մլրդ դրամ` «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման մասին» ՀՀ օրենքով սահմանված դրոշմանիշային վճարները, 1 մլրդ դրամ` հարկային օրենսդրության խախտման համար սահմանված տուգանքները, 693.1 մլն դրամ՝ ճանապարհային հարկը, 445.8 մլն դրամ՝ ԵՏՄ անդամ չհանդիսացող պետություններից ՀՀ մաքսային մարմինների կողմից գանձվող միասնական մաքսային վճարը, 421.4 մլն դրամ՝ հանրային ծառայությունների կարգավորման պարտադիր վճարները, 25.4 մլն դրամ՝ արտոնագրային հարկը:

Հաշվետու ժամանակահատվածում հարկերի անցումային գերավճարից մարված հարկային պարտավորությունների գումարը կազմել է 178.1 մլն դրամ:

2020 թվականի հունվար-մայիս ամիսների ընթացքում պետական բյուջե են մուտքագրվել շուրջ 12.9 մլրդ դրամ պետական տուրքեր` կազմելով կիսամյակային ծրագրի 60.4%‑ը: Նշված գումարից ավելի քան 4.6 մլրդ դրամը կազմել են լիցենզավորման ենթակա գործունեություն իրականացնելու նպատակով լիցենզիաներ, արտոնագրեր (թույլտվություններ) տալու, 4.5 մլրդ դրամը՝ օրենքով սահմանված այլ ծառայությունների և գործողությունների, շուրջ 1.8 մլրդ դրամը՝ պետական գրանցման համար գանձված տուրքերը, որոնք կազմել են առաջին կիսամյակի ծրագրային ցուցանիշների համապատասխանաբար 64.6%-ը, 60.2%-ը և 59.7%-ը: Նախորդ տարվա հունվար-մայիս ամիսների համեմատ պետական տուրքի գծով մուտքերը նվազել են 3.4%‑ով կամ 453.7 մլն դրամով, ինչը պայմանավորված է պետական տուրքի գրեթե բոլոր խմբերում արձանագրված մուտքերի նվազմամբ: Մասնավորապես, զգալի անկում է արձանագրվել հյուպատոսական ծառայությունների կամ գործողությունների համար գանձված տուրքերի գծով՝ 35.7%-ով (316 մլն դրամով), պետական գրանցման համար գանձված տուրքերի գծով՝ 29.5%-ով (737.8 մլն դրամով), ֆիզիկական անձանց տրվող իրավաբանական նշանակություն ունեցող փաստաթղթերի, որոշակի ծառայությունների կամ գործողությունների համար գանձված տուրքերի գծով՝ 43.4%-ով (408.6 մլն դրամով), օրենքով սահմանված այլ ծառայությունների և գործողությունների համար գանձված տուրքերի գծով՝ 24%-ով (1.4 մլրդ դրամով): Նախորդ տարվա նույն ժամանակահատվածի համեմատ աճ է արձանագրվել միայն լիցենզավորման ենթակա գործունեություն իրականացնելու նպատակով լիցենզիաներ, արտոնագրեր (թույլտվություններ) տալու համար գանձվող տուրքերի գծով, որոնք աճել են 122.9%-ով կամ շուրջ 2.6 մլրդ դրամով: Վերջինս իր հերթին զգալիորեն պայմանավորված է 2020 թվականի փետրվարի 1-ից մաքսային մարմինների կողմից օրենքով սահմանված դեպքում մաքսային գործառնությունների իրականացման, մաքսային ուղեկցման, ապրանքների ժամանակավոր պահպանության, ինչպես նաև նախնական որոշումների տրամադրման համար պետական տուրքի սահմանմամբ, որի գծով հաշվետու ժամանակահատվածում պետական բյուջե է մուտքագրվել շուրջ 1.2 մլրդ դրամ՝ 42.4%-ով ապահովելով առաջին կիսամյակի ծրագրային ցուցանիշը: Բացի այդ, նախորդ տարվա նույն ժամանակահատվածի համեմատ աճել են վիճակախաղերի, շահումներով խաղերի բնագավառի, բանկային և ֆինանսավարկային կազմակերպությունների ու տրանսպորտի բնագավառներում լիցենզավորման համար գանձվող տուրքերը՝ համապատասխանաբար 56.3%-ով (724.5 մլն դրամով), 6.3 անգամ (412.8 մլն դրամով) և 6.9 անգամ (232.1 մլն դրամով):

2020 թվականի հունվար-մայիս ամիսների ընթացքում ստացվել են ավելի քան 2 մլրդ դրամ պաշտոնական դրամաշնորհներ՝ կազմելով առաջին կիսամյակում ծրագրված մուտքերի 16.2%-ը: Մուտքերը նախատեսվել էին նպատակային ծրագրերի շրջանակներում, իսկ Եվրամիության կողմից բյուջետային աջակցության ծրագրերի շրջանակներում 2020 թվականին հատկացվելիք միջոցները՝ 7.7 մլրդ դրամի չափով, նախատեսվել է ստանալ չորրորդ եռամսյակում: Սակայն առաջին կիսամյակում Հայաստանում պետական ֆինանսների քաղաքականության բարեփոխումների ծրագրի շրջանակներում Եվրամիության կողմից հատկացվել է 929.5 մլն դրամ: Դրամաշնորհների կատարողականը պայմանավորված է նպատակային ծրագրերի կատարողականով, որոնց շրջանակներում ստացվել է 1.1 մլրդ դրամ կամ նախատեսված ցուցանիշի 8.8%-ը: 2020 թվականի հունվար-մայիս ամիսներին պետական բյուջե մուտքագրված պաշտոնական դրամաշնորհները 62.8%-ով կամ 3.4 մլրդ դրամով զիջել են նախորդ տարվա նույն ժամանակահատվածի ցուցանիշը՝ պայմանավորված 2019 թվականի առաջին կիսամյակում Եվրամիության բյուջետային աջակցության ծրագրերի շրջանակներում 2017-2018թթ. նախատեսված շուրջ 4.5 մլրդ դրամի ստացմամբ:

Հաշվետու ժամանակահատվածում ՀՀ պետական բյուջեի այլ եկամուտները կազմել են 28.1 մլրդ դրամ՝ 90.3%-ով ապահովելով առաջին կիսամյակի ծրագրային ցուցանիշը: Նախորդ տարվա նույն ժամանակահատվածի համեմատ այլ եկամուտների գծով արձանագրվել է 12.1% կամ 3.9 մլրդ դրամ անկում` հիմնականում պայմանավորված ապրանքների մատակարարումից և ծառայությունների մատուցումից, օրենքով և իրավական այլ ակտերով սահմանված՝ պետական բյուջե մուտքագրվող այլ եկամուտների ու պետական սեփականություն հանդիսացող գույքի վարձակալությունից ստացված մուտքերի նվազմամբ: Միևնույն ժամանակ, զգալի աճ է արձանագրվել ռեզիդենտներին տրամադրված վարկերի օգտագործման տոկոսավճարների, բանկերում և այլ ֆինանսավարկային հաստատություններում բյուջեի ժամանակավոր ազատ միջոցների օգտագործումից ստացված տոկոսավճարների, իրավաբանական անձանց կապիտալում կատարված ներդրումներից ստացվող շահութաբաժինների, այլ կատեգորիաներում չդասակարգված տրանսֆերտների ու ՀՀ կադաստրի կոմիտեի 2019 թվականի ծախսերի նկատմամբ եկամուտների գերազանցումից ստացված մուտքերի գծով:

ՀՀ կադաստրի կոմիտեի 2019 թվականի ծախսերի նկատմամբ եկամուտների գերազանցումից ստացված մուտքերը կազմել են ավելի քան 1.3 մլրդ դրամ, որոնք ծրագրով նախատեսված չեն, իսկ նախորդ տարվա մուտքերը գերազանցել են 2.5 անգամ։

Պետական սեփականություն հանդիսացող գույքի վարձակալությունից եկամուտների գծով մուտքագրվել է 148.6 մլն դրամ՝ 16.8%-ով գերազանցելով առաջին կիսամյակի ծրագրով նախատեսված ցուցանիշը: Նշված մուտքերը 90.8%-ով կամ 1.5 մլրդ դրամով զիջել են նախորդ տարվա նույն ժամանակահատվածի ցուցանիշը:

Հաշվետու ժամանակահատվածում բանկերում և այլ ֆինանսավարկային հաստատություններում բյուջեի ժամանակավոր ազատ միջոցների օգտագործումից ստացվել են 6.9 մլրդ դրամ տոկոսավճարներ՝ 47.2%-ով գերազանցելով առաջին կիսամյակում ծրագրված մուտքերը և 71.6%-ով (2.9 մլրդ դրամով)՝ նախորդ տարվա նույն ժամանակահատվածի ցուցանիշը:

Իրավաբանական անձանց կապիտալում կատարված ներդրումներից հունվար-մայիս ամիսների ընթացքում ստացվել են ավելի քան 1.2 մլրդ դրամ շահութաբաժիններ՝ կազմելով առաջին կիսամյակում կանխատեսված մուտքերի 81.9%-ը և 44.9 անգամ (1.2 մլրդ դրամով) գերազանցելով նախորդ տարվա նույն ժամանակահատվածի ցուցանիշը:

Պետության կողմից տրված վարկերի օգտագործման դիմաց 2020 թվականի հունվար-մայիս ամիսներին ստացվել են շուրջ 5.7 մլրդ դրամ տոկոսավճարներ՝ 14.1%-ով գերազանցելով առաջին կիսամյակում ծրագրված մուտքերը և 1.7 անգամ (2.4 մլրդ դրամով)՝ նախորդ տարվա նույն ժամանակահատվածի ցուցանիշը՝ պայմանավորված ռեզիդենտներին տրամադրված վարկերի օգտագործման տոկոսավճարների աճով: Մասնավորապես` ավելի քան 5.6 մլրդ դրամ (114.5%) են կազմել ռեզիդենտներին տրամադրված վարկերի օգտագործման տոկոսավճարները, 37.6 մլն դրամ (73%)՝ ոչ ռեզիդենտներին տրամադրված վարկերի օգտագործման տոկոսավճարները:

Հաշվետու ժամանակահատվածում պետական բյուջե են մուտքագրվել ավել քան 1.1 մլրդ դրամ այլ կատեգորիաներում չդասակարգված տրանսֆերտներ՝ 6.6%-ով գերազանցելով առաջին կիսամյակի ծրագիրը: Միջոցները ստացվել են ՀՀ կորոնավիրուսային վարակի (COVID-19) կանխարգելման, վերահսկման, բուժման և հաղթահարման ապահովման միջոցառումների ֆինանսավորման նպատակով:

Իրավախախտումների համար գործադիր, դատական մարմինների կողմից կիրառվող պատժամիջոցներից մուտքերը հունվար-մայիս ամիսների ընթացքում կազմել են 4.9 մլրդ դրամ` ապահովելով առաջին կիսամյակի ծրագրային ցուցանիշի 75.7%‑ը: Նախորդ տարվա նույն ժամանակահատվածի համեմատ նշված եկամուտները նվազել են 8.9%-ով:

Այլ եկամուտներից 6.6 մլրդ դրամը ստացվել է ապրանքների մատակարարումից և ծառայությունների մատուցումից` 68.4%‑ով ապահովելով առաջին կիսամյակի ծրագրային ցուցանիշը: Նախորդ տարվա նույն ժամանակահատվածի համեմատ նշված եկամուտները նվազել են 49.6%-ով կամ 6.5 մլրդ դրամով:

Օրենքով և այլ իրավական ակտերով սահմանված այլ եկամուտների գծով պետական բյուջե է մուտքագրվել 327.7 մլն դրամ՝ կազմելով առաջին կիսամյակի ծրագրի 11.7%-ը և 92%‑ով (3.8 մլրդ դրամով) զիջելով նախորդ տարվա նույն ժամանակահատվածի ցուցանիշը:

*ՀՀ պետական բյուջեի ծախսերը*

2020 թվականի հունվար-մայիս ամիսներին ՀՀ պետական բյուջեի ծախսերը նախորդ տարվա նույն ժամանակահատվածի համեմատ աճել են 19․8 %-ով կամ 105․5 մլրդ դրամով՝ հիմնականում պայմանավորված նպաստների, ոչ ֆինանսական ակտիվների գծով ծախսերի, այլ ծախսերի և կենսաթոշակների աճով:

Ընթացիկ ծախսերը հաշվետու ժամանակահատվածում կազմել են 603․9 մլրդ դրամ կամ առաջին կիսամյակի ծրագրային ցուցանիշի 76․1%-ը: Նախորդ տարվա նույն ժամանակահատվածի համեմատ ընթացիկ ծախսերն աճել են 16․5%-ով կամ 85․8 մլրդ դրամով:

Հաշվետու ժամանակահատվածում 60.1 մլրդ դրամ տրամադրվել է պետական հիմնարկների աշխատողների աշխատանքի վարձատրությանը, որը կազմել է առաջին կիսամյակի ծրագրի 75․3%‑ը և 1․7%-ով (շուրջ 1 մլրդ դրամով) գերազանցել նախորդ տարվա նույն ցուցանիշը:

Ծառայությունների և ապրանքների ձեռքբերման նպատակով ՀՀ պետական բյուջեից 2020 թվականի հունվար-մայիս ամիսների ընթացքում օգտագործվել է առաջին կիսամյակի ծրագրով նախատեսված միջոցների 60․9%‑ը՝ 52․8 մլրդ դրամ, որը 7․6%-ով կամ 3․7 մլրդ դրամով գերազանցել է նախորդ տարվա համապատասխան ցուցանիշը` հիմնականում պայմանավորված պայմանագրային այլ ծառայությունների ձեռքբերման ծախսերի աճով:

Կառավարության պարտքի սպասարկմանը հաշվետու ժամանակահատվածում տրամադրվել է 76 մլրդ դրամ` կազմելով կիսամյակային ծրագրի 92․9%-ը: Մասնավորապես` նշված գումարից 40.7 մլրդ դրամ տրամադրվել է ներքին, 35․3 մլրդ դրամ` արտաքին պարտքի սպասարկմանը, որոնք կազմել են կիսամյակային ծրագրված ցուցանիշների համապատասխանաբար 98.4%-ը և 87.2%-ը: Պարտքի սպասարկման ծախսերը նախորդ տարվա նույն ժամանակահատվածի համեմատ աճել են 8․7%-ով կամ 6.1 մլրդ դրամով: Ընդ որում, աճ է արձանագրվել ներքին տոկոսավճարների գծով՝ 24%-ով կամ շուրջ 7․9 մլրդ դրամով, ինչը հիմնականում պայմանավորված է պարտքի ծավալի աճով: Արտաքին տոկոսավճարները նույն ժամանակահատվածում նվազել են 4․8%-ով կամ 1.8 մլրդ դրամով: Կառավարության պարտքի սպասարկման ծախսերի աճը որոշակի չափով զսպվել է ինչպես կառավարության ընդհանուր պարտքի, այնպես էլ դրա հիմնական բաղադրիչների միջին կշռված անվանական տոկոսադրույքի նվազմամբ, ինչպես նաև արտարժութային վճարումների փոխարկումների համար կիրառվող ԱՄՆ դոլար/ՀՀ դրամ փոխարժեքի փոփոխությամբ (2019թ.` 486.55, իսկ 2020թ.` 476.46):

2020 թվականի հունվար-մայիս ամիսների ընթացքում ՀՀ պետական բյուջեից տրամադրվել են շուրջ 43 մլրդ դրամ սուբսիդիաներ` կազմելով կիսամյակային ծրագրի 66․8%-ը և 1%-ով (419.3 մլն դրամով) գերազանցելով նախորդ տարվա նույն ցուցանիշը:

Հաշվետու ժամանակահատվածում ՀՀ պետական բյուջեից տրամադրվել են շուրջ 60 մլրդ դրամ դրամաշնորհներ, որից 58.6 մլրդ դրամը` պետական հատվածի այլ մակարդակներին, 1.4 մլրդ դրամը` միջազգային կազմակերպություններին: Մասնավորապես` համայնքների բյուջեներին համահարթեցման սկզբունքով տրամադրվել են 23 մլրդ դրամ դոտացիաներ, որոնք կազմել են առաջին կիսամյակի ծրագրի 83․3%-ը և 8.5%‑ով գերազանցել նախորդ տարվա նույն ժամանակահատվածի ցուցանիշը: 30․9 մլրդ դրամ են կազմել այլ ընթացիկ դրամաշնորհները՝ ապահովելով կիսամյակային ծրագրի 65․2% կատարողական և 39․1%-ով գերազանցելով նախորդ տարվա նույն ժամանակահատվածի ցուցանիշը: Դրամաշնորհների առաջին կիսամյակի ծրագիրն ընդհանուր առմամբ կատարվել է 69․9%‑ով, իսկ նախորդ տարվա նույն ժամանակահատվածի համեմատ դրանք աճել են 25.7%‑ով կամ 12․3 մլրդ դրամով: Վերջինս հիմնականում պայմանավորված է այլ ընթացիկ դրամաշնորհների աճով:

2020 թվականի հունվար-մայիս ամիսների ընթացքում ընթացիկ ծախսերի 37.8%-ը` 228.1 մլրդ դրամ, ուղղվել է սոցիալական նպաստների և կենսաթոշակների վճարմանը` ապահովելով ներկայացված բոլոր պարտավորությունների կատարումը և արձանագրելով կիսամյակային ծրագրի 82.2% կատարողական: Մասնավորապես` 147.1 մլրդ դրամ են կազմել կենսաթոշակները, 81 մլրդ դրամ` նպաստները: Նախորդ տարվա առաջին կիսամյակի համեմատ սոցիալական նպաստների և կենսաթոշակների ծախսերն աճել են 23.9%‑ով կամ 44 մլրդ դրամով, ընդ որում, աճ է արձանագրվել և՛ նպաստների, և՛ կենսաթոշակների գծով, որոնք աճել են համապատասխանաբար 57.5%-ով և 10.9%-ով:

Հաշվետու ժամանակահատվածում պետական բյուջեի միջոցներից 83.9 մլրդ դրամ տրամադրվել է այլ ծախսերին` կազմելով կիսամյակային ծրագրի 71.4%‑ը և 27.8%-ով (18.2 մլրդ դրամով) գերազանցելով նախորդ տարվա նույն ցուցանիշը:

Ոչ ֆինանսական ակտիվների հետ գործառնությունները 2020 թվականի հունվար-մայիս ամիսներին կազմել են 35․5 մլրդ դրամ կամ առաջին կիսամյակի ծրագրային ցուցանիշի 30%-ը: Նախորդ տարվա նույն ժամանակահատվածի համեմատ ոչ ֆինանսական ակտիվների հետ գործառնություններն աճել են շուրջ 2․3 անգամ (19․7 մլրդ դրամով), որը պայմանավորված է ոչ ֆինանսական ակտիվների գծով ծախսերի աճով: Հունվար-մայիս ամիսներին ոչ ֆինանսական ակտիվների գծով ծախսերը կազմել են շուրջ 36.3 մլրդ դրամ, որոնց կիսամյակային ծրագրված ցուցանիշը կատարվել է 30․7%-ով: Նախորդ տարվա նույն ժամանակահատվածի համեմատ ոչ ֆինանսական ակտիվների գծով ծախսերն աճել են շուրջ 2․3 անգամ կամ 20․3 մլրդ դրամով, որն ապահովվել է ներքին ռեսուրսների հաշվին: Ոչ ֆինանսական ակտիվների օտարումից հաշվետու ժամանակահատվածում պետական բյուջե է մուտքագրվել 777․2 մլն դրամ` առաջին կիսամյակի ծրագրով նախատեսված 20.1 մլն դրամի և 2019 թվականի նույն ժամանակահատվածում ստացված 205․5 մլն դրամի դիմաց:

*ՀՀ պետական բյուջեի պակասուրդը*

2020 թվականի հունվար-մայիս ամիսների ընթացքում ՀՀ պետական բյուջեն կատարվել է 25.6 մլրդ դրամ պակասուրդով՝ առաջին կիսամյակի համար ծրագրված 93.4 մլրդ դրամ պակասուրդի և նախորդ տարվա նույն ժամանակահատվածի 74.7 մլրդ դրամ հավելուրդի դիմաց: Պակասուրդի ցածր մակարդակը հիմնականում պայմանավորված է ծախսերի համեմատ եկամուտների առավել բարձր կատարողականով, որոնց արդյունքում ֆինանսավորման ներքին աղբյուրներում նախատեսված բյուջեի ազատ միջոցներն աճել են 5.8 մլրդ դրամով՝ առաջին կիսամյակում 93.5 մլրդ դրամ օգտագործում նախատեսելու պարագայում, իսկ արտաքին աղբյուրներից ներգրավվել է առաջին կիսամյակում ծրագրված վարկային միջոցների 23.8%-ը: Հաշվետու ժամանակահատվածում ֆինանսավորման ներքին աղբյուրները կազմել են 80.1 մլրդ դրամ, արտաքին աղբյուրները՝ -54.5 մլրդ դրամ՝ առաջին կիսամյակում ծրագրված համապատասխանաբար 99.1 մլրդ դրամի և -5.7 մլրդ դրամի դիմաց:

Հաշվետու ժամանակահատվածում ֆինանսավորման ներքին աղբյուրներից փոխառու միջոցների հաշվին պետական բյուջեն ֆինանսավորվել է 89.3 մլրդ դրամով՝ 2.9 անգամ գերազանցելով առաջին կիսամյակի ծրագրով սահմանված ցուցանիշը: Մասնավորապես, գանձապետական պարտատոմսերի տեղաբաշխումից բյուջեի զուտ մուտքը կազմել է կիսամյակային ծրագրի 286.5%-ը` 89.6 մլրդ դրամ: 290.6 մլն դրամ տրամադրվել է մուրհակների մարմանը` կազմելով առաջին կիսամյակում նախատեսված ցուցանիշի 59.8%-ը:

Ներքին աղբյուրներից ֆինանսական զուտ ակտիվների հաշվին ֆինանսավորումը կազմել է ‑9.2 մլրդ դրամ` առաջին կիսամյակում ծրագրված 68.3 մլրդ դրամի դիմաց: Մասնավորապես՝ կիսամյակային ծրագրով նախատեսվել է 34.9 մլրդ դրամ վարկերի տրամադրում ՀՀ ռեզիդենտներին, որից հունվար-մայիսին տրամադրվել է 14.2 մլրդ դրամը: Մասնավորապես, 545.2 մլն դրամ տրամադրվել է Գյուղատնտեսության զարգացման միջազգային հիմնադրամի աջակցությամբ իրականացվող «Ենթակառուցվածքների և գյուղական ֆինանսավորման աջակցություն» վարկային ծրագրի շրջանակներում, ավելի քան 1 մլրդ դրամ՝ Էլեկտրաէներգետիկ համակարգի զարգացման ծրագրի շրջանակներում և 12.6 մլրդ դրամ` Ճգնաժամերի հակազդման և արտակարգ իրավիճակների հետևանքների նվազեցման և վերացման ծրագրի շրջանակներում Կորոնավիրուսի (COVID-19) տնտեսական հետևանքների չեզոքացման միջոցառումների վարկավորմանը: Նախկինում պետական բյուջեից ռեզիդենտներին տրամադրված վարկերից վերադարձվել է 2020 թվականի առաջին կիսամյակի ծրագրով նախատեսված գումարների 96.7%‑ը՝ 9.4 մլրդ դրամ: 1.4 մլրդ դրամ են կազմել բաժնետոմսերի և կապիտալում այլ մասնակցության իրացումից մուտքերը։

2020 թվականի հունվար-մայիս ամիսներին ՀՀ պետական բյուջեի արտաքին ֆինանսավորումը կազմել է -54.5 մլրդ դրամ՝ առաջին կիսամյակի ծրագրով նախատեսված –5.7 մլրդ դրամի դիմաց: Արտաքին աղբյուրներում ծրագրված 27.1 մլրդ դրամի դիմաց -19.3 մլրդ դրամ են կազմել փոխառու զուտ միջոցները: Մասնավորապես՝ արտաքին վարկատուների կողմից նպատակային վարկային ծրագրերի շրջանակներում տրամադրվել են 18.8 մլրդ դրամ վարկային միջոցներ, որոնք կազմել են կիսամյակային ծրագրի 23.8%-ը: Նշված գումարից 3.5 մլրդ դրամը ստացվել է Եվրոպական ներդրումային բանկից և Ասիական զարգացման բանկից՝ Հյուսիս-հարավ ճանապարհային միջանցքի ծրագրի շրջանակներում, 3.4 մլրդ դրամը՝ Գերմանիայի Վերականգնման վարկերի բանկից՝ Հիդրոէլեկտրակայանների Որոտան կասկադի վերականգնման ծրագրի շրջանակներում, 4.8 մլրդ դրամը` Ֆրանսիայի Հանրապետության կառավարությունից` Վեդու ջրամբարի կառուցման ծրագրի շրջանակներում: 38.1 մլրդ դրամ ուղղվել է արտաքին պարտքի մարմանը՝ կազմելով կիսամյակային ծրագրի 73.3%-ը, որից շուրջ 24.4 մլրդ դրամն ուղղվել է միջազգային կազմակերպությունների, 13.3 մլրդ դրամը` օտարերկրյա պետությունների և 406.5 մլն դրամը` օտարերկրյա առևտրային բանկերի նկատմամբ պարտավորությունների մարմանը:

Արտաքին ֆինանսական զուտ ակտիվների հաշվին պետական բյուջեի ֆինանսավորումը հաշվետու ժամանակահատվածում կազմել է ‑35.2 մլրդ դրամ կամ կիսամյակային ծրագրով նախատեսված ցուցանիշի 107.4%-ը: Մասնավորապես, 27.1 մլրդ դրամ հատկացվել է Արցախի Հանրապետությանը որպես միջպետական վարկ` կազմելով կիսամյակային ծրագրի 83.3%-ը: Վրաստանի կողմից ՀՀ նկատմամբ ունեցած վարկային պարտավորությունների մարումը կատարվել է կիսամյակային ծրագրի 44.7%-ի չափով՝ կազմելով 171.7 մլն դրամ: Բաժնետոմսերի և կապիտալում այլ մասնակցության ձեռքբերման նպատակով առաջին կիսամյակում նախատեսված 727 մլն դրամն օգտագործվել է ամբողջությամբ: Հաշվետու ժամանակահատվածում 7.6 մլրդ դրամով ավելացել է արտաքին աղբյուրներից ստացված վարկային և դրամաշնորհային միջոցների մնացորդը: